section_heading: Životopis
paragraph_text: Prva Mujagina žena otišla je u Konjic, odakle su Komadine bile rodom, da se porodi. Tamo je u dvadesetoj godini umrla na porodu skupa s djetetom. Iz nekog razloga, Muhamed je za smrt sestre krivio Mujagu Komadinu i sa njim prekinuo svaki kontakt, iako su se često službeno susretali. Kada je već 86-godišnji Mujaga Komadina 1925. godine bio na samrtničkoj postelji, poručio je Muhamedu da mu, ako može, dođe i oprosti sve eventualne grijehe, što je Muhamed i učinio. Ime prve žene nije poznato, ali pretpostavlja se da je riječ o tajnovitoj Zibi koja je spomenuta u poznatoj sevdalinci "Dvore gradi Komadina Mujo" koju je opjevao Himzo Polovina.